Voormalige polisieman met onwettige wapens betrapGesteelde polisie-uniforms. (Foto: Verskaf) ŉ Voormalige polisieman en ŉ administratiewe klerk in die Suid-Afrikaanse Polisiediens is Woensdagaand in Khayelitsha in die Wes-Kaap in hegtenis geneem, nadat onwettige vuurwapens en ammunisie in hul besit gevind is. Volgens brig. Novela Potelwa, woordvoerder vir die Valke, is ses onwettige wapens, groot hoeveelhede ammunisie en polisieuniforms in die verdagtes se besit aangetref. Die twee is aanvanklik tydens ŉ stop-en-soek-operasie in Harare, Khayelitsha, voorgekeer en hul motor deursoek. “Lede van die polisie het op een ongelisensieerde wapen afgekom. Verdere ondersoek het die polisie na die verdagtes se huis ŉ ent verder gelei, waar hulle op nog vyf wapens en die res van die buit afgekom het. Twee ander verdagtes is ook by die huis aangetref en in hegtenis geneem,” het Potelwa gesê. Die polisie het beslag gelê op altesaam vier pistole, ŉ jaggeweer en ŉ haelgeweer, twee nagemaakte vuurwapens, asook herlaaitoerusting en patroondoppies. Die verdagtes, almal tussen 23 en 26 jaar oud, sal Vrydag in die hof verskyn op aanklag van die onwettige besit van vuurwapens en ammunisie. Potelwa sê nog klagte kan bygevoeg word namate die ondersoek vorder.